[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 26.3.2009

COM(2009) 150 τελικό

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση

ΑΙΤΙΟΛΟΓΙΚΗ ΕΚΘΕΣΗ

Η διοργανική συμφωνία της 17ης Μαΐου 2006[1] επιτρέπει την κινητοποίηση πιστώσεων του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) μέσω μηχανισμού ευελιξίας, εντός του ετήσιου ανώτατου ορίου των 500 εκατομμυρίων EUR, επιπλέον των ορίων των σχετικών τομέων του δημοσιονομικού πλαισίου. Οι κανόνες επιλεξιμότητας που εφαρμόζονται στις συνεισφορές του Ταμείου θεσπίζονται στον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου[2].

Οι υπηρεσίες της Επιτροπής προέβησαν σε εμπεριστατωμένη εξέταση της αίτησης που υπέβαλε η Ισπανία σύμφωνα με τον κανονισμό (ΕΚ) αριθ. 1927/2006, και ιδίως τα άρθρα 2, 3, 4, 5 και 6. Με πρωτοβουλία της, η Επιτροπή προτείνει να κινητοποιηθεί η τεχνική βοήθεια σύμφωνα με το άρθρο 8 του κανονισμού (ΕΚ) αριθ. 1927/2006.

Τα σημαντικότερα στοιχεία των αξιολογήσεων συνοψίζονται ως εξής:

Υπόθεση EGF/2008/004 ES/Castilla y Léon και Αραγονία

1. Η αίτηση των ισπανικών αρχών περιήλθε στην Επιτροπή στις 29 Δεκεμβρίου 2008 και συμπληρώθηκε με επιπλέον πληροφορίες που παρελήφθησαν στις 8 Ιανουαρίου, στις 17 και στις 23 Φεβρουαρίου 2009. Η αίτηση βασίζεται στα ειδικά κριτήρια παρέμβασης του άρθρου 2 στοιχείο β) του κανονισμού (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση και υποβλήθηκε εντός της προθεσμίας των δέκα εβδομάδων που προβλέπεται στο άρθρο 5 του ίδιου κανονισμού.

2. Η Ισπανία υπέβαλε την αίτηση αυτή δυνάμει των κριτηρίων παρέμβασης που προβλέπονται στο άρθρο 2 στοιχείο β) του κανονισμού για το ΕΤΠ, σύμφωνα με τα οποία απαιτούνται τουλάχιστον 1 000 απολύσεις, εντός 9 μηνών, σε τομέα NACE 2 (στατιστική ονοματολογία των οικονομικών δραστηριοτήτων στις Ευρωπαϊκές Κοινότητες) REV 2[3] σε μία περιφέρεια ή σε δύο συνορεύουσες περιφέρειες σε επίπεδο NUTS II (ονοματολογία των εδαφικών στατιστικών μονάδων). Στην αίτηση αποδεικνύεται ότι έγιναν συνολικά 1 082 απολύσεις σε δώδεκα επιχειρήσεις που κατατάσσονται στον κλάδο 29 της NACE 2 REV 2 («Κατασκευή αυτοκίνητων οχημάτων, ρυμουλκούμενων και ημιρυμουλκούμενων οχημάτων»), εγκατεστημένες σε δύο συνορεύουσες περιφέρειες σε επίπεδο NUTS II κατά την εννεάμηνη περίοδο αναφοράς (από τις 31 Ιανουαρίου 2008 έως τις 31 Οκτωβρίου 2008).

3. Η ανάλυση της σχέσης μεταξύ των απολύσεων και των μεγάλων διαρθρωτικών αλλαγών στη μορφή του παγκόσμιου εμπορίου βασίζεται στα ακόλουθα στοιχεία. Η Ισπανία υποστηρίζει ότι εννέα από τις εν λόγω επιχειρήσεις προέβησαν σε απολύσεις λόγω της αύξησης των εισαγωγών στην Κοινότητα αυτοκινήτων και εξαρτημάτων τους και λόγω της μείωσης του μεριδίου της κοινοτικής αγοράς στην παραγωγή μηχανοκίνητων οχημάτων. Όσον αφορά τις υπόλοιπες τρεις ενδιαφερόμενες επιχειρήσεις, οι οποίες εθίγησαν επίσης από τη δυσμενέστερη θέση της ευρωπαϊκής αυτοκινητοβιομηχανίας στην παγκόσμια αγορά, οι απολύσεις οφείλονται άμεσα στη μετεγκατάσταση της παραγωγής σε χώρες εκτός της Κοινότητας: η Lear Corporation μεταφέρει την παραγωγή της από την Avila στο Μαρόκο, η Iberian Nissan Motor μεταφέρει τη δική της παραγωγή από την Avila στην Ταϊβάν και η Delphi Packard Spain εγκαταλείπει τη Zaragoza για την Τουρκία.

4. Στην αίτησή τους, οι ισπανικές αρχές χρησιμοποιούν τις εμπορικές στατιστικές της EUROSTAT που αφορούν την Κοινότητα των 25 για να δείξουν τη σημαντική αύξηση (σε αξία) μεταξύ του 2003 και του 2007 των εισαγωγών στην Κοινότητα μηχανοκίνητων οχημάτων γενικά και επιβατικών αυτοκινήτων ειδικότερα. Όσον αφορά τα μηχανοκίνητα οχήματα, οι εισαγωγές τους αυξήθηκαν κατά 45% και οι εξαγωγές τους κατά 31%. Όσον αφορά τα επιβατικά αυτοκίνητα, οι εισαγωγές τους αυξήθηκαν κατά 44% και οι εξαγωγές τους μόνο κατά 22%. Η Ισπανία, ειδικότερα, που μέχρι το 2004 ήταν καθαρός εξαγωγέας αυτοκινήτων και εξαρτημάτων μηχανοκίνητων οχημάτων, έγινε καθαρός εισαγωγέας και η τάση αυτή συνεχίζεται, με εμπορικό έλλειμμα που αυξάνεται ετησίως.

Ο αιτών αναφέρει επίσης στατιστικές για την παραγωγή μηχανοκίνητων οχημάτων[4] για να αποδείξει τη μείωση του μεριδίου της κοινοτικής αγοράς από το 2004 έως το 2007. Το μερίδιο αγοράς της Κοινότητας των 27 στην παγκόσμια παραγωγή μηχανοκίνητων οχημάτων μειώθηκε από 28,4% το 2004 σε 26,9% το 2007. Κατά την ίδια περίοδο, η παραγωγή της Κοινότητας των 27 σε απόλυτες τιμές αυξήθηκε κατά 7,5% στην Κοινότητα των 27, έναντι ποσοστού αύξησης 13,3% σε παγκόσμιο επίπεδο. Όπως κατέδειξε η ανάλυση της Επιτροπής σε προηγούμενες υποθέσεις ΕΤΠ[5], η μείωση αυτή του μεριδίου της κοινοτικής αγοράς αποτελεί μέρος μιας τάσης που πρόκειται να διαρκέσει. Το 2001, το μερίδιο της Κοινότητας των 27 στην παγκόσμια παραγωγή αυτοκινήτων ήταν ακόμη 33,7%.

5. Η αίτηση παρουσιάζει τις τοπικές και περιφερειακές επιπτώσεις ως εξής:

Τα εδάφη που αφορούν οι απολύσεις είναι οι αυτόνομες κοινότητες Castilla y León και Αραγονία, εντός των οποίων οι πλέον θιγείσες επαρχίες είναι εκείνες της Avila, της Salamanca και της Zaragoza, λόγω της σημαντικής θέσης που κατέχει σ' αυτές η αυτοκινητοβιομηχανία. Ο αριθμός των εργαζομένων στην αυτοκινητοβιομηχανία μειώθηκε σημαντικά σε ολόκληρη την Ισπανία κατά τα τέσσερα τελευταία έτη. Το 2007 μόνο, ο τομέας έχασε περίπου 10 000 θέσεις εργασίας και, όπως προβλέπει ο αιτών, ο αριθμός αυτός θα αυξηθεί ακόμη περισσότερο το 2008. Μόνο στον τομέα των εξαρτημάτων αυτοκινήτων, ο αριθμός των εργαζομένων μειώθηκε από περισσότερο από 251 000 το 2004 σε 245 000 το 2007. Η μείωση των θέσεων εργασίας στον τομέα αυτό πλήττει σοβαρά ορισμένες επαρχίες της Castilla y León και της Αραγονίας, λόγω της έντονης παρουσίας της αυτοκινητοβιομηχανίας στις επαρχίες αυτές.

Στην περιφέρεια Castilla y León, ο αριθμός των εγγεγραμμένων ανέργων έχει αυξηθεί κατά 3%, από 117 479 τον Ιανουάριο του 2008 σε 121 182 τον Σεπτέμβριο του 2008. Στην επαρχία Avila, την πλέον πληγείσα από τις απολύσεις που αναφέρονται στην αίτηση, ιδίως από τις απολύσεις των επιχειρήσεων Lear Corporation και Nissan Motor Ibérica, ο αριθμός των ανέργων αυξήθηκε, κατά την ίδια περίοδο, κατά 12% , δηλαδή από 7 993 σε 8 976.

Στην Αραγονία, ο αριθμός των εγγεγραμμένων ανέργων αυξήθηκε κατά 23 %, από 41 192 τον Ιανουάριο του 2008 σε 50 818 τον Σεπτέμβριο του 2008. Στην επαρχία Zaragoza, από τις πλέον πληγείσες επίσης από τις απολύσεις μεταξύ των επαρχιών που αναφέρονται στην αίτηση, ο αριθμός των εγγεγραμμένων ανέργων αυξήθηκε κατά την ίδια περίοδο κατά 26%, δηλαδή από 30 446 σε 38 431.

Συνοψίζοντας, υπό τις συνθήκες αυτές, μπορεί να θεωρηθεί ότι οι απολύσεις είχαν σημαντικές αρνητικές επιπτώσεις στην τοπική οικονομία.

6. Η Ισπανία αποφάσισε να παράσχει βοήθεια σε 588 από τους 1 082 απολυθέντες εργαζόμενους, και συγκεκριμένα τους εργαζόμενους που απολύθηκαν από τη Lear Corporation και τη Nachi industrial, αμφότερες εγκατεστημένες στην επαρχία Castilla y León, καθώς και από την Delphi Packard España Automotive Connections και την Equipments, Auxiliar de Componentes Eléctricos που είναι εγκατεστημένες στην Αραγονία. Ο αιτών εξηγεί ότι, όσον αφορά τους εργαζόμενους που απολύθηκαν από τις άλλες επιχειρήσεις στην περιφέρεια Castilla y Léon, όπου σημειώθηκαν λιγότερες απολύσεις, δεν ήταν δυνατό να εξευρεθεί συμφωνία με τους αντιπροσώπους των εργαζομένων και των επιχειρήσεων για μια δέσμη μέτρων επανένταξης των εργαζομένων στην αγορά εργασίας, εξαιτίας των επαγγελματικών χαρακτηριστικών τους, της διάθεσής τους να βρουν νέα δουλειά ή διαφόρων άλλων λόγων. Όσον αφορά τους εργαζόμενους που απολύθηκαν στην περιφέρεια της Αραγονίας, ο αιτών δηλώνει ότι οι εργαζόμενοι με τις μεγαλύτερες δυσκολίες επανένταξης στην αγορά εργασίας λαμβάνουν βοήθεια από το ΕΤΠ. Τα κριτήρια που χρησιμοποιήθηκαν για την επιλογή δεν ήταν μόνο τα οικονομικά χαρακτηριστικά της συγκεκριμένης περιφέρειας, αλλά και οι δεξιότητες, η ικανότητα προσαρμογής, η ίση μεταχείριση των φύλων και η προγενέστερη επαγγελματική πείρα των εν λόγω εργαζομένων.

7. Όσον αφορά την εκπλήρωση των κριτηρίων που αναφέρονται στο άρθρο 6 του κανονισμού (ΕΚ) αριθ. 1927/2006, η αίτηση περιείχε τα ακόλουθα στοιχεία. Οι ισπανικές αρχές επιβεβαίωσαν ότι η χρηματοδοτική συνεισφορά του ΕΤΠ δεν αντικαθιστά μέτρα που εμπίπτουν στην αρμοδιότητα των επιχειρήσεων λόγω της εθνικής νομοθεσίας ή των συλλογικών συμβάσεων και απέδειξαν ότι οι δράσεις παρέχουν βοήθεια σε μεμονωμένους εργαζομένους και δεν πρόκειται να χρησιμοποιηθούν για την αναδιάρθρωση επιχειρήσεων ή κλάδων. Τέλος, οι ισπανικές αρχές επιβεβαίωσαν ότι οι επιλέξιμες δράσεις δεν τυγχάνουν βοήθειας από άλλα κοινοτικά χρηματοδοτικά μέσα.

Συνοψίζοντας, για τους ανωτέρω λόγους, προτείνεται να εγκριθεί η αίτηση αριθ. EGF/2008/004 ES/Castilla y León και Αραγονία που υπέβαλε η Ισπανία, σχετικά με τις απολύσεις που έγιναν σε δώδεκα βιομηχανικές επιχειρήσεις του κλάδου 29 της NACE 2 REV 2 («Κατασκευή αυτοκίνητων οχημάτων, ρυμουλκούμενων και ημιρυμουλκούμενων οχημάτων»), σε δύο συνορεύουσες περιφέρειες σε επίπεδο NUTS II, Castilla y León (ES41) και Αραγονία (ES24), επειδή προσκομίστηκαν αποδεικτικά στοιχεία σύμφωνα με τα οποία οι απολύσεις αυτές προέκυψαν από μεγάλες διαρθρωτικές αλλαγές στη μορφή του παγκόσμιου εμπορίου που προκάλεσαν σοβαρή οικονομική αναστάτωση, η οποία πλήττει την απασχόληση και την τοπική οικονομία. Προτάθηκε συντονισμένη δέσμη επιλέξιμων εξατομικευμένων υπηρεσιών, για τις οποίες η συνεισφορά που ζητήθηκε από το ΕΤΠ ανέρχεται σε 2 694 300 EUR.

Τεχνική βοήθεια με πρωτοβουλία της Επιτροπής

Το άρθρο 8 παράγραφος 1 του κανονισμού (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση[6] προβλέπει τα εξής:

«Με πρωτοβουλία της Επιτροπής, εντός του ορίου του 0,35 % των χρηματοδοτικών πόρων που είναι διαθέσιμοι για το συγκεκριμένο έτος, το ΕΤΠ μπορεί να χρηματοδοτήσει δραστηριότητες παρακολούθησης, πληροφόρησης, διοικητικής και τεχνικής υποστήριξης, λογιστικού ελέγχου, επιθεώρησης και αξιολόγησης, οι οποίες είναι αναγκαίες για την εφαρμογή του παρόντος κανονισμού.»

Η συνεισφορά θα χρησιμοποιηθεί για τις δαπάνες που αναφέρονται στο άρθρο 8 παράγραφος 1 και στο άρθρο 9 παράγραφος 2 του κανονισμού (ΕΚ) αριθ. 1927/2006, όπως περιγράφονται κατωτέρω.

8. Πληροφόρηση : Ο δικτυακός τόπος του ΕΤΠ, του οποίου η δημιουργία και η διαχείριση εμπίπτουν στην αρμοδιότητα της Επιτροπής δυνάμει του άρθρου 9 παράγραφος 2 του κανονισμού (ΕΚ) αριθ. 1927/2006, θα ενημερώνεται τακτικά και θα διευρύνεται, και όλα τα νέα στοιχεία θα μεταφράζονται σε όλες τις γλώσσες της Κοινότητας. Θα τυπωθεί φάκελος Τύπου, και η ετήσια έκθεση του ΕΤΠ θα συντάσσεται, θα μεταφράζεται, θα τυπώνεται και θα δημοσιεύεται. Το ΕΤΠ θα εξετάζεται επίσης σε διάφορα δημοσιεύματα και οπτικοακουστικές δραστηριότητες της Επιτροπής. Το κόστος που προβλέπεται για τις θέσεις αυτές εκτιμάται σε 160 000 EUR το 2009.

9. Διοικητική και τεχνική στήριξη : Η ομάδα εμπειρογνωμόνων για τους αρμόδιους επικοινωνίας για το ΕΤΠ[7], με 27 μέλη, ένα από κάθε κράτος μέλος, θα συνεδριάσει δύο φορές το 2009· ο προβλεπόμενος προϋπολογισμός ανέρχεται σε 35 000 EUR ανά συνεδρίαση, δηλαδή σε 70 000 EUR συνολικά.

Η Επιτροπή θα διοργανώσει ανταλλαγή βέλτιστων πρακτικών μεταξύ των κρατών μελών, επιτρέποντας στους συμμετέχοντες που διαθέτουν ήδη πείρα όσον αφορά την εφαρμογή του ΕΤΠ να συνδεθούν μεταξύ τους σε δίκτυο, με τη βοήθεια εμπειρογνώμονα που θα αναλάβει να προετοιμάσει την τεκμηρίωση και τις εκθέσεις. Η διασύνδεση σε δίκτυο εκτιμάται σε 160 000 EUR.

10. Αξιολόγηση : Οι προπαρασκευαστικές δραστηριότητες για την ενδιάμεση αξιολόγηση του ΕΤΠ, όπως προβλέπεται στο άρθρο 17 παράγραφος 1 στοιχείο α) του κανονισμού (ΕΚ) αριθ. 1927/2006, θα αρχίσουν το 2009. Μετά από διαγωνισμό, οι πρώτες αναλήψεις υποχρεώσεων ύψους 300 000 EUR θα πραγματοποιηθούν στις αρχές του 2009. Θα απαιτηθούν επίσης πιστώσεις πληρωμών ύψους 300 000 EUR για αυτές τις δραστηριότητες αξιολόγησης.

11. Όσον αφορά την παρακολούθηση, τον λογιστικό έλεγχο και την επίβλεψη : δεν προβλέπεται συνεισφορά του ΕΤΠ στο πλαίσιο της τεχνικής βοήθειας για τις κατηγορίες αυτές το 2009.

12. Το όριο 0,35% που αναφέρεται στο άρθρο 8 παράγραφος 1 του κανονισμού (ΕΚ) αριθ. 1927/2006, όταν εφαρμόζεται σε 500 εκατ. EUR, επιτρέπει να διατίθεται ανώτατο ποσό 1,75 εκατ. EUR για τεχνική βοήθεια με πρωτοβουλία της Επιτροπής ετησίως. Το ποσό των 690 000 EUR που προτείνεται για τους σκοπούς της τεχνικής βοήθειας με πρωτοβουλία της Επιτροπής το 2009, υπολείπεται σημαντικά από το ανώτατο αυτό όριο.

Συνοψίζοντας, για τους ανωτέρω λόγους, προτείνεται να χορηγηθεί τεχνική βοήθεια με πρωτοβουλία της Επιτροπής για συνολικό ποσό 690 000 EUR.

Χρηματοδότηση

Το συνολικό ποσό του ετήσιου διαθέσιμου προϋπολογισμού για το Ευρωπαϊκό Ταμείο Προσαρμογής στην Παγκοσμιοποίηση ανέρχεται σε 500 εκατ. EUR.

Η βοήθεια που προτείνει η Επιτροπή στο πλαίσιο του Ταμείου βασίζεται στις πληροφορίες που παρέσχε ο αιτών.

Με βάση την αίτηση ενίσχυσης στο πλαίσιο του Ταμείου που υποβλήθηκε από την Ισπανία, όπου έχει επηρεαστεί ο κλάδος της αυτοκινητοβιομηχανίας, οι συνολικές εκτιμήσεις όσον αφορά τις συντονισμένες δέσμες εξατομικευμένων υπηρεσιών που πρέπει να χρηματοδοτηθούν και το ποσό της τεχνικής βοήθειας με πρωτοβουλία της Επιτροπής συνοψίζονται ως εξής:

(σε EUR) |

Ισπανία/Castilla y Léon και Αραγονία | 2 694 300 |

Τεχνική βοήθεια | 690 000 |

Σύνολο | 3 384 300 |

Αφού εξέτασε αυτές τις αιτήσεις[8], και λαμβανομένου υπόψη του μέγιστου ποσού επιχορήγησης από το Ταμείο που θεσπίζεται σύμφωνα με το άρθρο 10 του κανονισμού (ΕΚ) αριθ. 1927/2006 καθώς και του πεδίου για την εκ νέου διάθεση πιστώσεων, η Επιτροπή προτείνει την παρέμβαση του Ευρωπαϊκού Ταμείου Προσαρμογής στην Παγκοσμιοποίηση για συνολικό ποσό 3 384 300 EUR , το οποίο θα διατεθεί στο πλαίσιο του τομέα 1α του δημοσιονομικού πλαισίου.

Μετά τη διάθεση του εν λόγω ποσού ενίσχυσης θα παραμείνει διαθέσιμο για χρηματοδότηση κατά τους τελευταίους τέσσερις μήνες του έτους 2008, ποσοστό μεγαλύτερο από το 25% του μέγιστου ετήσιου ποσού του Ευρωπαϊκού Ταμείου Προσαρμογής στην Παγκοσμιοποίηση, όπως απαιτείται από το άρθρο 12 παράγραφος 6 του κανονισμού (ΕΚ) αριθ. 1927/2006.

Με την παρούσα πρόταση παρέμβασης του Ταμείου, η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 28 της διοργανικής συμφωνίας της 17ης Μαΐου 2006, ώστε να επιτευχθεί η συμφωνία των δύο σκελών της αρμόδιας για τον προϋπολογισμό αρχής για την ανάγκη χρησιμοποίησης του Ταμείου και του απαιτούμενου ποσού. Η Επιτροπή καλεί το πρώτο από τα δύο σκέλη της αρμόδιας για τον προϋπολογισμό αρχής να καταλήξει σε συμφωνία για το σχέδιο της πρότασης κινητοποίησης, στο κατάλληλο πολιτικό επίπεδο, καθώς και να ενημερώσει το άλλο σκέλος και την Επιτροπή για τις προθέσεις του.

Σε περίπτωση διαφωνίας ενός από τα δύο σκέλη της αρμόδιας για τον προϋπολογισμό αρχής, θα συγκληθεί επίσημη τριμερής σύσκεψη.

Η Επιτροπή θα υποβάλει επίσης αίτηση μεταφοράς πιστώσεων για να εγγράψει στον προϋπολογισμό του 2009 ειδικές πιστώσεις ανάληψης υποχρεώσεων και πιστώσεις πληρωμών, σύμφωνα με το σημείο 28 της διοργανικής συμφωνίας της 17ης Μαΐου 2006.

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη διοργανική συμφωνία, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση[9], και ιδίως το σημείο 28,

τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου της 20ής Δεκεμβρίου 2006 σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση[10], και ιδίως το άρθρο 12 παράγραφος 3,

την πρόταση της Επιτροπής[11],

Εκτιμώντας τα εξής:

(1) Το Ευρωπαϊκό Ταμείο Προσαρμογής στην Παγκοσμιοποίηση (εφεξής το «Ταμείο») συστάθηκε για την παροχή συμπληρωματικής στήριξης σε απολυθέντες εργαζόμενους που πλήττονται από τις συνέπειες των μεγάλων διαρθρωτικών αλλαγών στη μορφή του παγκόσμιου εμπορίου, ώστε να βοηθήσει την επανένταξή τους στην αγορά εργασίας.

(2) Η διοργανική συμφωνία της 17ης Μαΐου 2006 επιτρέπει την κινητοποίηση του Ταμείου εντός του ετήσιου ανώτατου ορίου των 500 εκατ. EUR.

(3) Στις 29 Δεκεμβρίου 2008, η Ισπανία υπέβαλε αίτηση κινητοποίησης του Ταμείου λόγω απολύσεων στον κλάδο της αυτοκινητοβιομηχανίας. Η αίτηση αυτή πληροί τις απαιτήσεις για τον καθορισμό του ύψους των χρηματοδοτικών συνεισφορών, σύμφωνα με το άρθρο 10 του κανονισμού (ΕΚ) αριθ. 1927/2006 και, επομένως, η Επιτροπή προτείνει να κινητοποιηθεί ποσό 2 694 300 EUR.

(4) Επιπλέον, η Επιτροπή προτείνει να κινητοποιηθεί το ποσό των 690 000 EUR από το Ταμείο για την παροχή τεχνικής βοήθειας σύμφωνα με το άρθρο 8 του κανονισμού (ΕΚ) αριθ. 1927/2006.

(5) Επομένως, θα πρέπει να κινητοποιηθεί το Ταμείο για τη χορήγηση χρηματοδοτικής συνεισφοράς σε σχέση με την αίτηση της Ισπανίας, καθώς και για την αντιμετώπιση της ανάγκης τεχνικής βοήθειας,

ΑΠΟΦΑΣΙΖΟΥΝ:

Άρθρο 1

Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2009, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση για την παροχή ποσού 3 384 300 EUR σε πιστώσεις ανάληψης υποχρεώσεων και σε πιστώσεις πληρωμών.

Άρθρο 2

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ C 139 της 14.6.2006, σ. 1.

[2] ΕΕ L 406 της 30.12.2006, σ. 1.

[3] Κανονισμός (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για τη θέσπιση της στατιστικής ταξινόμησης των οικονομικών δραστηριοτήτων NACE—αναθεώρηση 2 και για την τροποποίηση του κανονισμού (ΕΟΚ) αριθ. 3037/90 του Συμβουλίου και ορισμένων κανονισμών των ΕΚ σχετικών με ειδικούς στατιστικούς τομείς, ΕΕ L 393 της 30.12.2006, σ. 1.

[4] Στατιστικές που παρέχονται από τον Διεθνή Οργανισμό Κατασκευαστών Μηχανοκίνητων Οχημάτων

[5] Βλ. SEC(2007)881 για την αίτηση EGF/2007/02 FR/Renault και SEC(2007)882 για την αίτηση EGF/2007/01 FR/PSA.

[6] ΕΕ L 406 της 30.12.2006, σ. 1

[7] http://ec.europa.eu/transparency/regexpert/detail.cfm?ref=2100

[8] Ανακοίνωση προς την Επιτροπή σχετικά με αίτηση της Ισπανίας για την κινητοποίηση του Ευρωπαϊκού Ταμείου προσαρμογής στην Παγκοσμιοποίηση (SEC(2009) 322), όπου αναλύεται η αίτηση από την Επιτροπή, και ανακοίνωση για την παροχή τεχνικής βοήθειας με πρωτοβουλία της Επιτροπής από το Ευρωπαϊκό Ταμείο Προσαρμογής στην Παγκοσμιοποίηση (SEC(2008)2986).

[9] ΕΕ C 139 της 14.6.2006, σ. 1.

[10] ΕΕ L 406 της 30.12.2006, σ. 1.

[11] ΕΕ C […] της […], σ. […].